Ejen Ali: The Movie 2

Ejen Ali: The Movie 2 (juga diberikan tajuk kecil Misi: SATRIA) ialah filem animasi Malaysia bergenre aksi perisikan arahan Usamah Zaid Yasin yang ditayangkan pada 22 Mei 2025. Filem ini berkisar tentang perjuangan Ali dengan kemunculan sut perisai SATRIA dalam usaha bagi menentang Neonimus.

Ia merupakan filem kedua terbitan WAU Animation dan Primeworks Studios selepas Ejen Ali: The Movie (2019). Ia merupakan kesinambungan bagi musim ketiga dalam siri Ejen Ali.

Plot

Filem bermula dengan kisah di ibu pejabat MATA di mana Alicia (Ejen IRIS) berjaya menumpaskan penjahat yang ingin mencuri teras-teras kuasa dengan satu kuasa yang aneh tetapi istimewa: IRIS dengan entah bagaimana dapat memaparkan masa depan suatu kejadian kepada Alicia, tetapi kebolehan itu juga melemahkannya sehingga boleh jatuh pitam. Sementara itu, Ejen Ali pula giat menyesuaikan diri dengan SATRIA, suatu sut tempur eksperimental dilengkapi dengan kecerdasan buatan berdasarkan data raya MATA untuk membantu Ali. Walau bagaimanapun, pembangunan SATRIA sudah ketinggalan, dan Dato’ pula semakin hilang sabar. Pada masa sama, Rizwan yang kini bergerak bebas cuba menghapuskan kejahatan daripada Cyberaya bersama dengan rakannya.

Sementara Ali giat mengulang kaji bagi peperiksaan akhirnya, Ali diugut oleh penjahat, Neonimus, seorang bekas pelajar Akademi MATA dengan kemahiran penggodaman yang dibuang akibat masalah disiplin yang berat, dan menyangka bahawa dia dibuang untuk memberi ruang kepada Ejen Ali. Dia mengugut untuk membocorkan maklumat sulit MATA lalu mencabarnya dengan satu cabaran di Terowong Smart Cyberaya. Cabaran itu pula dijadikan oleh MATA sebagai satu platform untuk menguji kebolehan Ejen Ali dengan SATRIA. Ejen Ali dan pasukannya berjaya melepasi cabaran tersebut meskipun beliau tersangkut dalam perangkap Neonimus, tetapi berjaya diselamatkan dengan bayangan masa depan Alicia. Setelah itu, Ejen Ali memantapkan kekuatan mindanya, kelemahan utamanya dalam berserasi dengan SATRIA, dengan bantuan Alicia yang berbakat sebagai seorang murid yang cemerlang.

Sementara itu, MATA diheret ke dalam satu lagi rancangan Neonimus di taman tema Cybertopia. Di sana, Alicia pula yang diperangkap, tetapi latihan minda Ejen Ali berjaya membuahkan hasil lalu menumpaskan Neonimus. Namun begitu, wawasan Alicia membayangkan sesuatu yang tersirat di sebalik Neonimus. Alicia menceritakan bayangannya kepada Ali tentang suatu bencana yang bakal melanda ibu pejabat MATA, tetapi tidak diambil kisah Ali.

Malangnya, bayangan itu menjadi kenyataan. Neonimus sebenarnya ialah kaki kepada adipenjahat Cero yang menyasarkan mereka yang berdendam dengan MATA untuk menjadi tali barutnya. Dengan bantuan Neonimus yang ditahan ke ibu pejabat, Cero berjaya “memasuki” dan melancarkan serangan besar terhadap ibu pejabat MATA dan berjaya mengambil alih keseluruhan sistem MATA sehingga menumpaskan sistem MATA. Lama-kelamaan, Ejen Ali dengan SATRIA-nya berjaya menumpaskan bala Cero, sebelum sedar bahawa dia tanpa sengaja menumbuk kuat Alicia yang dikawal Cero. Bertentang mata, Alicia yang luluh menyuruh Ejen Ali untuk menumpaskan SATRIA dan menghulurkan perkakas IRIS sebelum badannya diambil alih SATRIA yang kini di tangan Cero.

Dengan kebolehan SATRIA, Cero dengan mudah menumpaskan lawan sebelum beralih ke misi utamanya: meletupkan reaktor Cyberaya dengan harapan untuk menyingkirkan elitisme Dato’ yang dilihat mengecutkan diri daripada masalah Cyberaya. Akan tetapi, Ejen Ali berjaya memasukkan dirinya ke dalam dimensi digital SATRIA. Beliau kemudiannya bertarung dengan Cero di sana dengan bantuan rakannya di alam nyata. Lama-kelamaan, Ejen Ali dapat mengekang Cero sehingga Alicia yang diperangkap juga membebaskan dirinya. Bersama-sama, mereka berdua berjaya menumpaskan Cero, tetapi pada akhirnya, Alicia “mengorbankan” dirinya bersama Cero agar Ejen Ali dapat keluar daripada dimensi maya yang meruntuh.

Setelah tamat peperiksaan akhir, Ali datang menziarahi Alicia. Beliau akhirnya sedar daripada pitam, tetapi kini hilang daya ingatan. Ali cuba mencari sesuatu yang dapat memulihkannya tetapi mendapati maklumat tentangnya telah dikunci. Ejen Dayang pula dilucutkan jawatan sebagai ketua Teras Tekno oleh kerana risiko besar SATRIA, sebelum didatangi Rizwan yang inginkan kerjasama Dayang untuk menumpaskan Neonimus.

 Pelakon suara 
 Ida Rahayu Yusoff sebagai Ali, Comot, SATRIA
 Noorhayati Maslini Omar sebagai Alicia
 Shafiq Isa sebagai Bakar, Ganz, Razman, Rajesh
 Azman Zulkiply sebagai Rizwan, Jeneral Rama, Viktor
 Aina Nadzir sebagai Dayang
 Megat Zahrin sebagai Ejen Fit, Trez
 Ahmad Sufian Mazilan sebagai Ejen Bobby
 Radhi Ibrahim sebagai Dos
 Omar Ali sebagai Ejen Amir
 Chan Su Ling sebagai Ejen Elle
 Abu Shafian sebagai Dato' Othman
 Usamah Zaid sebagai Ejen Rahul
 Qayyim Zamani sebagai Neonimus
 M. Nasir sebagai Cero

 Penerbitan 
Filem ini dijangka menelan kos RM10 juta, lebih tinggi berbanding filem pertama iaitu kira-kira RM6 juta. Kerja pembikinan filem bermula sejak awal 2023 melibatkan tenaga kerja tempatan. WAU Animation turut mengadakan kerjasama dengan Tenaga Nasional Berhad sebagai penaja utama.

 Muzik 
Skor muzik dalam filem ini digubah oleh Azri Yunus seperti terbitan filem pertamanya. Lagu "Hanya Kamu" nyanyian Dato M. Nasir telah dilancarkan sebagai lagu tema filem ini. Lagu ini ditulis bersama oleh Dato M. Nasir dan Azri Yunus.

 Pelancaran 
WAU Animation mengumumkan pelancaran projek ini secara rasmi pada 13 September 2024 di Festival Kandungan Digital Malaysia 2024 dengan tayangan pandang pertama sut SATRIA yang akan ditampilkan dalam filem kedua tersebut. Video cuitan kedua dikeluarkan pada 13 Disember 2024 menampilkan watak Neonimus sebagai salah satu watak dalam filem kali ini. Cuitan ketiga pula dilancarkan secara rasmi pada 16 Februari 2025 semasa Anugerah Juara Lagu ke-39 bersama dengan persembahan khas lagu "Hanya Kamu" oleh Dato M. Nasir.

 Promosi 

Barangan Terhad Ejen Ali The Movie 2
Projek I.R.I.S ialah barangan eksklusif yang hanya boleh didapati di TGV Cinemas, dikeluarkan khusus sempena tayangan sebuah filem animasi yang akan datang. Barangan ini ditawarkan dalam dua versi watak iaitu Ali dan Alicia. Setiap unit dilengkapi dengan beberapa ciri interaktif yang menarik, termasuk:

 Pengaktifan I.R.I.S melalui cermin mata direka khas
 Kesan bunyi dan cahaya direka menyerupai seperti dalam animasi asal
 2 kesan bunyi, 5 trek muzik, dan 8 dialog bagi watak Ali atau Alicia
 Barangan ini dikeluarkan dalam kuantiti terhad dan tersedia sebelum tayangan filem bermula.

 Sambutan 
Filem ini memperoleh dengan permulaan yang baik dalam masa 4 hari selepas tayangannya, dan mencapai lima kali ganda daripada bajet dalam satu bulan tayangan yang berjaya di pawagam tempatan Malaysia. Ia juga diterima dengan baik di pasaran lain seperti Brunei, Singapura dan Indonesia dan menjadi filem animasi yang paling berjaya serta paling lama ditayangkan di negara ini.

Jadual kutipan pawagamEjen Ali: The Movie 2(22 Mei – sekarang)Tempoh TayanganKutipan kumulatif4 hari (hingga 26 Mei)RM15.3 juta8 hari (hingga 29 Mei)RM21.9 juta11 hari (hingga 2 Jun)RM34.2 juta13 hari (hingga 4 Jun)RM40.6 juta18 hari (hingga 9 Jun)RM50.7 juta26 hari (hingga 16 Jun)RM55.1 juta33 hari (hingga 24 Jun)RM57 juta39 hari (hingga 30 Jun)RM59.3 juta

 Sekuel 

 Rujukan 

 Pautan luar 

 Ejen Ali: The Movie 2 di TGV Cinemas

Kategori:Filem animasi Malaysia
Kategori:Ejen Ali
Kategori:Filem terbitan WAU Animation
Kategori:Filem animasi Malaysia
Kategori:Filem Malaysia tahun 2025
Kategori:Filem kanak-kanak Malaysia